Ditilik saka kaca tingal sajarah, wiwit biyèn warna abang lan putih kaloroné ngandhut makna kang suci. Werna abang mèmper karo warna gula jawa/gula aren lan warna putih mèmper karo warna sega. Rong bahan iki dadi bahan utama ing masakan Indonésia, mligi ing Pulo Jawa. Nalika Karajan Majapahit berjaya ing Nuswantara, warna panji-panji kang dipigunaaké ya iku abang lan putih (umbul-umbul abang putih). Wiwit biyèn warna abang lan putih iki déning wong Jawa dipigunaaké kanggo upacara slametan kandhutan bayi sawisé umuré patang sasi ing njeron rahim wujud bubur kang diwènèhi warna abang separo. Wong Jawa percaya yèn ngandhut iku diwiwiti nalika manunggalé unsur abang minangka lambang ibu, ya iku getih kang wutah nalika sang jabang bayi lair, lan unsur putih minangka lambang bapak, kang ditandur ing guwa garba.